[Foto's] Wits-betogers saai chaos in Jhb-strate | Maroela Media
Die gewelddadige betogings by die Universiteit van die Witwatersrand (Wits) het Maandag oorgespoel na die strate van Braamfontein waar betogers onder meer 'n bus aan die brand gesteek het.
Nadat betogers en polisiebeamptes vroeër vandag voor die Grootsaal op die Wits-kampus gebots het, het betogers die strate ingevaar waar hulle paaie afgesper en verbygaande motors in Jorissenstraat met klippe bestook het. Die polisie het by verskeie geleenthede traangas en skokgranate afgevuur in 'n poging om die studente uitmekaar te jaag.
Sakeondernemings in Braamfontein het vinnig hul deure gesluit terwyl die skermutseling tussen die betogers en polisie al meer gewelddadig geraak het.
Intussen het Shirona Patel, woordvoerder van die universiteit, gesê die bestuur is vasbeslote om akademiese bedrywighede op die kampus te laat voortgaan. "Verskeie van die klasse gaan vandag voort op die kampus, hoewel die bywoningsgetalle baie laag is. Waar die hoofde van die departemente voel dit is veilig, gaan die klasse voort," het Patel gesê.
Volgens die universiteit het die bestuur probeer om 'n "tweerigting imbizo" met die betogende studente te reël wat deur 'n onafhanklike persoon gefasiliteer sou word, maar is hulle deur die studente gedreig. "Ons kan nie toelaat dat studente die reëls van die universiteit oortree en hierdie imbizo te midde van dreigemente hou nie. Dit is nie demokratiese gedrag nie," het sy gesê.
Volgens Patel weier die betogers steeds om met die bestuur te vergader, omdat hulle sê die betoging vorm deel van 'n nasionale stryd en daar moet 'n "sterk gesamentlike boodskap" aan die regering gestuur word deur die universiteit heeltemal tot stilstand te dwing.
My pa het altyd gesê "meng jou met die semels dan vreet die varke jou"
Hierdie is ons toekomstige landsleiers. Dis regtigwaar skrikwekkend, om die minste te sê.
Wat moet nog gebeur voordat die ANC regering die impak van hierdie barbaarse fandalisme op ons land se toekoms het? Nie dat enige van die Zumaters hulle steur aan enige beeld wat mag skade ly nie…maar die Wereld kyk ons met verdwaasde ongeloof aan. Hoe kan n KLEUN groepie anargiste wat met brand en breek en intimideer DREIG on iets te bekom die hele land aan hul skippende voete he? Wat het geword van die beskerming van die meerderheid se regte en voorregte?